《题叶翰林阅骏图》
宋代·程俱

叶公龙友天下才，当年麒麟天上来。儒童抱送太一况，下游阊阖观琼台。

高标故自赏神骏，肯使馀恨遗蒿莱。帝闲食粟几千驷，盛气勃郁驰天街。

稳衔金勒立仗下，俯视冀北皆驽骀。骊黄不来八龙远，尚有写照埋氛埃。

短屏高障久零落，意象崒嵂求其侪。收罗绝足共一处，引素便觉风沙开。

伟哉十马尽殊相，神物变化须风雷。腾骧振迅各有态，岂顾短脰空徘徊。

持缰顿辔者谁子，无复堕泪鸣声哀。刷燕秣越安足道，会逐衔烛西山颓。

其中一骥屹不动，尾垂青丝蹄卓锥。安知万里志未已，但见寂寞如寒灰。

龙眠老笔不再得，幻化百亿纷骊騧。郑生晚出擅图貌，盛名欲与曹韩偕。

肉身飞入九天去，清都楼观金崔嵬。玉花照夜不论价，想见火齐珊瑚堆。

只今此画已难致，肯戏秃笔沾残煤。千金市骨意不浅，对此慷慨伤虺尵。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。